ועדת הכספים, כנסת 20, פרוטוקול מספר 468, 2016-10-27 10:18

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אני מאחל לכולם שיהיה חורף טוב ובריא עם הגשם שיהיה לברכה.

משה גפני: היה כאן היטל בצורת והמחירים עלו, חבל על הזמן.

משה גפני: היה כאן נורא ואיום.

משה גפני: אז גם היה פרסום בטלוויזיה על כך שהמדינה מתייבשת.

משה גפני: אמרו לי שאתפלל שירד גשם ובסוף אחרי שנתיים ירד גשם.

משה גפני: אמרתי שאני לא מבין, אני עשיתי את עבודתי, עכשיו תורידו את המחירים אבל את המחירים הם לא הורידו.

משה גפני: אגב, בשבוע הבא, ביום הראשון של המושב, ביום שני, יופיע כאן שר האוצר עם סקירה כלכלית.

משה גפני: דיברתי אתו והוא יופיע.

משה גפני: בהתחלה הוא חשב לבוא אולי לאחר אישור התקציב בקריאה הראשונה אבל בסוף סיכמנו שהוא יבוא ביום שני ויהיה דיון ארוך על כל הנושא הכלכלי.

משה גפני: ביום שלישי בעזרת השם יבוא שר הפנים, הפריפריה, הנגב והגליל.

משה גפני: לגבי יום רביעי, יכול להיות שנביא עוד שר אבל אני עוד לא יודע.

משה גפני: אנחנו במושב הזה, בתחילתו לפחות, בחודשיים הראשונים, נעסוק בנושא של התקציב.

משה גפני: נוציא סדר יום במשך היום ונראה שהנושאים סגורים.

משה גפני: אנחנו מתחילים בנושא העלאת שיעורי התגמולים לנכי רדיפות הנאצים ולנכי המלחמה בנאצים.

משה גפני: אני זוכר שבשעתו הייתה בעיה עם העניין הזה של הצמדת התשלומים לנכי רדיפות הנאצים ולנכי המלחמה בנאצים.

משה גפני: הייתה בעיה עם העדכון של המדד.

משה גפני: בסופו של דבר הגענו להסכמה עם משרד האוצר וגם העברנו את זה כך שזה ילך לפי המדד הקהילתי.

משה גפני: זאת הייתה הטבה גדולה לניצולים.

משה גפני: על כל פנים, אני מבין שעכשיו שר האוצר מבקש שוב להעלות את העניין הזה של שיעורי התגמולים ולהתאים אותם למדד קהילתי.

משה גפני: מי מציג את הצווים?

משה גפני: בבקשה.

<גליה מאיר אריכא: לפנינו למעשה שישה צווים רגילים שכרגיל מעדכנים את שיעורי התגמול לניצולי שואה ונכי מלחמה בנאצים, בהיקף אוכלוסייה של כשבעים אלף אנשים.

<גליה מאיר אריכא: זה כולל גם בני זוג של ניצולים ונכים נזקקים.

<גליה מאיר אריכא: העדכון נעשה בהתאם לשינויים במדד השכר בסקטור הציבורי הקהילתי שזה מדד אליו צמודים התגמולים שמשתלמים לנכי משרד הביטחון, נכי צה"ל.

<גליה מאיר אריכא: העדכון נעשה פעמיים בשנה כאשר המדד הספציפי הזה מתפרסם באיחור אבל בכל זאת במשך שנים לא שינינו מהמדד בגלל שזה מדד שהוא מיטיב ביחס למדדים אחרים.

<גליה מאיר אריכא: בנוסף אני רוצה להוסיף שהעדכון ייעשה באופן רטרואקטיבי מה-1 באוקטובר 2015 וזה לשתי תקופות – 1 באוקטובר עד2015 עד 31 במרץ 2016 ועדכון נוסף החל מה-1 באפריל 2016 ואילך.

<גליה מאיר אריכא: הסכום הכולל של העדכון, כולל הסכום הרטרואקטיבי באופן מידי, כרגע עומד על 34 מיליון שקלים כאשר באופן שוטף אנחנו מדברים על העלאה של ארבעה מיליון שקלים בחודש ו-48 מיליון שקלים בשנה.

<גליה מאיר אריכא: זה לגבי הצווים.

<גליה מאיר אריכא: מעבר לצווים הרגילים אנחנו הנחנו בפניכם גם שני צווים שמבקשים להסדיר איזשהו מנגנון שוטף של העדכון מבלי צורך בהליך של חקיקת משנה כל פעם מחדש פעמיים בשנה.

<גליה מאיר אריכא: זה מתוך מחשבה ורצון לצמצם את הבירוקרטיה, לצמצם את תהליכים ולעשות את זה בצורה שוטפת כפי שאנחנו עושים כיום בהתאם לצו שעדכנו גם אותו יחד עם הוועדה הזאת, צו דורנר כפי שהוא נקרא, שזה צו שמעדכן את התגמולים בהתאם לעלייה ברנטה של גרמניה.

<גליה מאיר אריכא: אנחנו הרי מחויבים מאז אימוץ המלצות ועדת דורנר שלא לשלם פחות מ-75 אחוזים מהרנטה הגרמנית.

<גליה מאיר אריכא: לכן כל פעם שגרמניה מעדכנת את הרנטה אצלה, אני מדברת על הרנטה שמשתלמת לפי חוק ה-BEG, אנחנו צריכים בהתאמה לעדכן את הרנטות אצלנו ואנחנו עושים את זה היום באופן אוטומטי, על פי צו אוטומטי שהתקנו בזמנו יחד עם ועדת הכספים.

משה גפני: מה הבעיה?

<גליה מאיר אריכא: היינו רוצים באותו אופן גם להתקין צו אוטומטי שמאפשר את העדכון הזה, את העדכון המדדי הזה, באופן שוטף ואוטומטי בלי צורך בחקיקת משנה.

משה גפני: למה הצווים הללו מגיעים רטרואקטיבית?

<גליה מאיר אריכא: הצווים מגיעים רטרואקטיבית משתי סיבות.

<גליה מאיר אריכא: קודם כל, מדד שמתפרסם באיחור בדרך כלל של חצי שנה ולכן תמיד יש כאן איזשהו עדכון רטרואקטיבי.

משה גפני: אני מבין שאלה צווים מ-1 באוקטובר 2015.

<גליה מאיר אריכא: כן.

<גליה מאיר אריכא: מה שקרה, באפריל לפני אוקטובר 2015, באפריל 2015, הייתה ירידה במדד.

<גליה מאיר אריכא: אנחנו כהחלטה בתחום של ניצולי שואה מחליטים שכאשר יש ירידה במדד, אנחנו לא מעדכנים כמובן כלפי מטה.

משה גפני: אני אגיד לך ממה אני חושש.

משה גפני: אם אתם עושים את זה בתיקון חקיקה, אני בעד, אבל אם אתם עושים את זה באופן הזה של צו מהסוג הזה או תקנה מהסוג הזה, אני לא מבין למה אני נתקל כל הזמן בבעיות שאין עדכון בזמן אלא יש עדכון רטרואקטיבי.

משה גפני: גם אז, כשהיינו צריכים לעדכן את זה, היינו צריכים לעדכן את זה רטרואקטיבית.

משה גפני: זאת אומרת, אנחנו מאבדים גם את המנגנון של המעקב אחרי העדכונים.

משה גפני: אתם יכולים לא לעדכן – אני לא מאשים אף אחד, המערכת בסופו של דבר לא מעדכנת - ואנחנו אפילו לא נדע.

משה גפני: אתם לא תבואו אלינו כי אין בזה צורך.

משה גפני: אם אתם מתקנים את החוק, אתם מחויבים לחוק.

משה גפני: אבל אם אין חוק, אז גם מעקב לא יהיה לנו.

משה גפני: כל הזמן העדכון הוא רטרואקטיבי ועד היום אני לא מבין למה.

<גליה מאיר אריכא: הוא תמיד רטרואקטיבי.

משה גפני: למה?

משה גפני: מדובר על רטרואקטיבי בסדרי גודל לפעמים אפילו של שנים.

מיקי לוי: רטרואקטיבי חצי שנה בלבד?

משה גפני: זה לא רטרואקטיבי של חצי שנה.

<גליה מאיר אריכא: מבחינה ביצועית זה הרבה יותר קל ללכת לפי מדד המחירים לצרכן.

מיקי רוזנטל: גם ההצמדה כאן היא הצמדה.

<גליה מאיר אריכא: זה המדד המיטיב ביותר.

<גליה מאיר אריכא: אנחנו לא רוצים לוותר על המדד הזה.

<גליה מאיר אריכא: גם לנו זה מסורבל.

משה גפני: ברור שצריך לעדכן רטרואקטיבית.

משה גפני: אנחנו לא מסכימים לוותר על זה שצריך להיות עדכון.

משה גפני: אני בעד העמדה הזאת שזה יהיה בחקיקה.

משה גפני: אם בזה אתם לא מחויבים, אתם לא מעדכנים.

<גליה מאיר אריכא: כמובן שדבר כזה לא יקרה.

<גליה מאיר אריכא: כמו שאנחנו מעדכנים לפי הצו האוטומטי של דורנר, אנחנו עושים את זה באופן אוטומטי.

<גליה מאיר אריכא: יש צו שמחייב אותנו.

<גליה מאיר אריכא: כמו שיש את צו דורנר שמחייב אותנו ואנחנו פועלים לפיו, כך אם יהיה צו אוטומטי שיחייב אותנו בעדכונים השוטפים לפי המדדים, אנחנו נעשה את זה באופן אוטומטי פעמיים בשנה.

<גליה מאיר אריכא: בנוסף יש גם פרסום ברשומות כך שיש לזה פומביות ותהיה שקיפות.

<גליה מאיר אריכא: אנחנו בסך הכול רוצים לחסוך את הבירוקרטיה הזו באמת מתוך מחשבה מיטיבה, אבל כמובן זה נתון להחלטת הוועדה.

<גליה מאיר אריכא: גם הצו הזה, אם הוא יאושר, זה נתון לשיקול דעת הוועדה.

משה גפני: אנחנו מדברים ביחד.

משה גפני: אנחנו לא זה לעומת זה.

<שלומית ארליך: היושב ראש אומר משהו אחר.

<שלומית ארליך: היושב ראש אומר שבעצם עם העדכון האוטומטי יש בעייתיות.

<שלומית ארליך: החוק היום קובע שבעצם שר האוצר בוחן את זה כל פעם מחדש, מביא את זה לאישור ועדת הכספים והוועדה מאשרת את זה.

<שלומית ארליך: ברגע שזה הופך להיות מנגנון שהוא אוטומטי, המשמעות היא שמרגע זה, אם אנחנו מתקנים את זה בתקנות, למרות הסמכות שניתנה בחוק שזה ייבחן כל פעם מחדש, כל שנה או שנתיים ייבחן מחדש, המשמעות היא שבעצם אנחנו עכשיו נותנים איזשהו תהליך שבו זה יותר לא מגיע.

משה גפני: השר יבחן ואנחנו לא נדע.

<שלומית ארליך: השר לא יבחן.

<שלומית ארליך: הוא גם לא יצטרך לבחון.

<שלומית ארליך: זה מתעדכן באופן אוטומטי.

<שלומית ארליך: זה גם לא יגיע לוועדת הכספים.

משה גפני: אם החוק אומר שהשר יבחן, התפקיד שלו לבחון.

משה גפני: הצו לא משנה את זה.

<גליה מאיר אריכא: השר לא קובע שהשר יבחן מחדש.

<גליה מאיר אריכא: החוק קובע באופן כללי סמכות לעדכן את שיעורי התגמולים.

<גליה מאיר אריכא: אם השר בוחר לעדכן את שיעורי התגמולים באמצעות צו שירוץ הלאה - - -

<שלומית ארליך: החוק מתייחס לעדכון אוטומטי.

<שלומית ארליך: כאשר מדובר בעדכון אוטומטי, בחוק בדרך כלל מצוין באופן ברור שמדובר בעדכון אוטומטי.

<שלומית ארליך: כאן לא ניתנה סמכות לעדכון אוטומטי כי כך זה לא נעשה במשך שנים.

<שלומית ארליך: עכשיו זאת איזושהי יצירה של מעין טלאי, של סמכות כללית שניתנה שעליה אתם מבקשים לעשות עדכון אוטומטי.

משה גפני: אני שואל את חברי הוועדה.

משה גפני: מה שמבקשים, לכאורה מבקשים להיטיב.

משה גפני: מבקש משרד האוצר שיהיה עדכון אוטומטי.

משה גפני: כל הזמן אנחנו בבעיות האלה, אנחנו בעדכונים בבעיות של רטרואקטיבי שהוא לא חצי שנה אלא הוא הרבה יותר מחצי שנה אבל זה גם לא משנה.

משה גפני: יש מצב של אי עדכון מסיבות שונות, חלקן מקצועיות וחלקן עקב עומס עבודה, לא יודע בדיוק מה.

משה גפני: אבל תמיד זה היה מגיע לכאן.

משה גפני: זה היה מגיע לכאן וידעת לעקוב אחרי זה ולראות אם כן היה עדכון או לא היה עדכון.

משה גפני: אם באים ומתקנים את החוק ואומרים שמה שאנחנו מחליטים עכשיו על המדד הקהילתי שהוא מדד טוב - זה כבר החלטנו אז ואתה מכיר את זה, אתה היית סגן שר האוצר – אם באים ואומרים בחוק שעכשיו מכאן ואילך זה על פי חוק מתעדכן באופן אוטומטי – אני בעד.

משה גפני: אז לא צריך סמכות של ועדת כספים.

משה גפני: אבל אם זה בצו, פתאום יהיה איזה שר אחר.

משה גפני: היום יש שר טוב, מחר יהיה שר לא טוב והוא לא מעדכן את זה.

עודד פורר: מה ההתנגדות לעשות את זה בחוק?

משה גפני: אני לא יודע אם יש התנגדות.

משה גפני: להפך.

משה גפני: יש בעיה לעשות את זה בחוק?

<גליה מאיר אריכא: לא.

<גליה מאיר אריכא: אין שום בעיה.

משה גפני: תעשו את זה בחוק.

משה גפני: אנחנו נאשר אותו.

זהבה גלאון: מה המשמעות אם אנחנו לא מאשרים?

משה גפני: אפשר להכניס את זה בחוק ההסדרים.

זהבה גלאון: אם לא מאשרים את זה היום, העדכון ממשיך?

<קריאה: כן.

זהבה גלאון: אם לא מאשרים את זה היום, העדכון ממשיך.

משה גפני: ממשיך.

משה גפני: אנחנו מאשרים עדכון.

משה גפני: ודאי.

<שלומית ארליך: צריך לבוא כל פעם לוועדה.

משה גפני: זה צריך לבוא לאישור הוועדה.

מיקי לוי: שאלתי לפני כן אבל אני רוצה שזה יירשם בפרוטוקול.

מיקי לוי: יש כאן לקונה שאנחנו כמדינה צריכים להתבייש בה.

מיקי לוי: כאשר הגרמנים מעלים את אחוז הרנטה והתשלומים עבור הניצולים, באה מדינת ישראל, על פי חוק – וכבר הייתה הבטחה שהחוק הזה ייעלם מן העולם – ומקזזת מהסכום שהיא נותנת כי הגרמנים העלו.

מיקי לוי: ראשית, האם זה קורה?

מיקי לוי: שנית, מה אנחנו צריכים לעשות?

מיקי לוי: לא יעלה על הדעת שהגרמנים מוסיפים תוספת ואנחנו נקזז מהסכום שהמדינה נותנת לניצול את התוספת שהגרמנים נותנים.

משה גפני: לא שינינו את זה?

<גליה מאיר אריכא: אני אסביר על מה מדובר.

<גליה מאיר אריכא: מדובר באוכלוסייה שמקבלת קצבה דרך ועידת התביעות, קרן סעיף 2.

<גליה מאיר אריכא: למעשה בעקבות התכנית הלאומית לראשונה זכתה להשוואת תנאים אל מול האוכלוסייה שהייתה לפני כן, ב-1953 כאשר כל הרציונל היה השוואת תנאים.

<גליה מאיר אריכא: לכן מדינת ישראל באה ואמרה במסגרת התכנית הלאומית שאני משלימה לכם כל סכום שהוא, כך שתקבלו כמו נכי רדיפות הנאצים ולא פחות.

<גליה מאיר אריכא: לכן החוק קובע השלמה, את סכום ההשלמה, ואם גרמניה משלמת יותר, אני צריכה לשלם רק את סכום ההשלמה, רק את מה שקובע החוק.

<גליה מאיר אריכא: יחד עם זאת, שר האוצר בימים אלה, במסגרת התקציב, הניח הצעת חוק שתידון בפניכם לביטול הניכוי הזה לנזקקים מבין הניצולים.

<גליה מאיר אריכא: כך שהם יקבלו למעשה סוג של אפילו תוספת.

מיקי לוי: מתי?

מיקי לוי: זה פשוט לא יפה שאנחנו לא מטפלים בעניין הזה.

מיקי לוי: אם אתם מביאים את החוק הנוכחי שביקשנו להביא אותו, שזה מינימום יבוא יחד.

מיקי לוי: זה פשוט מבייש אותנו כמדינה.

מיקי לוי: אדוני, בעניין הזה אני מבקש את הסיוע שלך כיושב ראש הוועדה.

מיקי לוי: זה לא יעלה על הדעת.

משה גפני: אם אתם מסכימים, אנחנו יכולים להכניס את זה בחוק ההסדרים.

<גליה מאיר אריכא: זה נכנס לחוק ההסדרים.

מיקי לוי: זה בתוך חוק ההסדרים?

<גליה מאיר אריכא: כן.

<גליה מאיר אריכא: זה חלק מהתקציב.

משה גפני: את בטוחה במה שאת אומרת?

<גליה מאיר אריכא: כן.

<גליה מאיר אריכא: שר האוצר יציג את זה בפניכם ביום שני הקרוב.

מיקי לוי: נרשום את זה.

משה גפני: אני שמח.

<גליה מאיר אריכא: במסגרת חוק ההסדרים יש שלושה צעדי סיוע שמכוונים לאוכלוסיית ניצולי השואה בהיקף תקציבי של למעלה מחצי מיליארד שקלים.

משה גפני: מה שלושת הצעדים?

<גליה מאיר אריכא: הצעד הראשון הוא ביטול ניכוי קרן סעיף 2 לנזקקים מבין הניצולים ומדובר בכ-6,000 אנשים בהיקף של מאה מיליון שקלים.

<גליה מאיר אריכא: הצעד השני הוא העלאת המענק השנתי לכל האוכלוסייה שעלתה אחרי אוקטובר 1953 כאשר מדובר ב-83 אלף אנשים ולמעשה נשלם גם לכל מקבלי ההחלטות המינהליות.

עודד פורר: גם את זה הוצאתם מחוק ההסדרים?

<גליה מאיר אריכא: זה חלק מחוק ההסדרים.

עודד פורר: יש כמה סיכומים אליהם הגענו בה קשר של הסיוע לניצולי שואה בסיכומים שלנו מול האוצר.

משה גפני: שלנו, זה ישראל ביתנו?

עודד פורר: כן.

עודד פורר: ישראל ביתנו מול האוצר על מצב השתכרותם של הקשישים.

עודד פורר: חלק מהם הוציאו מחוק ההסדרים.

מיקי לוי: זה יצא מחוק ההסדרים.

עודד פורר: חלק מהם לא מופיעים בחוק ההסדרים.

מיקי לוי: כן.

מיקי לוי: הנה, כרגע בדקנו וזה יצא מחוק ההסדרים.

משה גפני: מה יצא?

מיקי לוי: מה שהיא אומרת.

מיקי לוי: זה לא בחוק ההסדרים וזה לא בסדר.

<גליה מאיר אריכא: אני יודעת שזה חלק מהחלטת הממשלה.

עודד פורר: זה עבר בממשלה ועכשיו זה יצא מחוק ההסדרים.

מיקי לוי: זה לא בסדר.

משה גפני: למה זה יצא?

עודד פורר: אני לא יודע.

משה גפני: אנחנו לא ראינו את זה בחוק ההסדרים ולכן התפלאתי.

עודד פורר: חברי הכנסת עדיין לא קיבלו את חוק ההסדרים.

עודד פורר: אני אומר לך מה אני מכיר, אבל אם אני לוקח למשל את ביטול ניכוי הקצבה המשולמת מכוח הסכם גרמניה, יצא מחוק ההסדרים לפי מה שמופיע כאן בהסכמות.

משה גפני: יצא מחוק ההסדרים?

משה גפני: רגע.

משה גפני: אנחנו מערבים כאן שני דברים.

משה גפני: היא צודקת.

משה גפני: יצא מחוק ההסדרים, הכוונה שהוא לא מופיע בחקיקה של חוק ההסדרים אבל החוק קיים.

משה גפני: זה בסיכום בין יושב ראש הכנסת ושר האוצר?

עודד פורר: כן.

<גליה מאיר אריכא: זה יקודם בנפרד.

<גליה מאיר אריכא: זה חלק מהחלטת הממשלה וזה חלק מתכנית הסיוע של שר האוצר.

<גליה מאיר אריכא: זה לא פס מן העולם.

משה גפני: הבנתי.

משה גפני: בסדר.

<גליה מאיר אריכא: אם כן, זה צעד נוסף להעלאת המענק.

<גליה מאיר אריכא: אם כן, הצעד הראשון הוא תשלום לנזקקים מבין הניצולים שמונים כ-6,000 אנשים שעלו אחרי אוקטובר 1953 ולמעשה נשלם להם סוג של השלמה, תוספת של עוד 1,400 שקלים.

<גליה מאיר אריכא: הצעד השני הוא העלאת המענק השנתי לכל אלה שעלו אחרי אוקטובר 1953.

<גליה מאיר אריכא: הצעד השלישי הוא למעשה צעד שכמובן מכוון לכל אוכלוסיית הקשישים העניים וזה העלאת קצבאות הבטחת הכנסה אבל זה נעשה גם מתוך הבנה שיש כאן מתאם גבוה בין אוכלוסיית הקשישים מקבלי הבטחת הכנסה לבין אוכלוסיית ניצולי השואה שעלו אחרי אוקטובר 1953 שכוללים 62 אלף אנשים.

משה גפני: אם הם לא מגישים חוק, בהתאמה נעשה חוק בחוק ההסדרים ונוסיף את זה לאחד הסעיפים.

<שלומית ארליך: יש שני צווים שמתייחסים לעדכון התגמולים שזה צו נכי המלחמה בנאצים (עדכון תגמולים) וצו נכי רדיפות הנאצים (עדכון התגמולים) שעליהם בהחלטת הוועדה אנחנו לא מצביעים.

<שלומית ארליך: אנחנו עוברים לצו נכי רדיפות הנאצים (שינוי שיעור התגמולים) (הוראת שעה), התשע"ו-2016.

<שלומית ארליך: אתם יכולים להסביר למה מתייחס הצו הזה?

<שלומית ארליך: זה בעצם הצו שמתייחס לתקופה שמ-1 באוקטובר 2015 עד ה-31 במרץ 2016.

<שלומית ארליך: כאן נציין שיש לכם גם את סעיף 1(2) שלא היה בנוסח של הצווים הקודמים שמגיעים כל שנתיים לוועדה שמתייחס לסכום התגמולים החודשי לנכה.

<שלומית ארליך: אתם רוצים להגיד מה המשמעות שלו?

<שלומית ארליך: זה 2,200 שקלים?

<גליה מאיר אריכא: העדכון כולל הפעם גם את תגמול המינימום של 2,200 שקלים.

<גליה מאיר אריכא: במסגרת התכנית הלאומית אנחנו קבענו שהתגמול לא יפחת מ-2,200 שקלים ואנחנו הפעם מעלים את הסכום הזה והוא יעמוד על 2,248 שקלים החל מאפריל 2016.

<שלומית ארליך: אתה יכול להצביע על זה.

משה גפני: מי בעד אישור צו נכי רדיפות הנאצים, כפי שהוסבר עכשיו?

משה גפני: מי נגד?

משה גפני: בעד – פה אחד

משה גפני: הצו אושר.

<שלומית ארליך: צו נכי רדיפות הנאצים (שינוי שיעור התגמולים).

<שלומית ארליך: זאת לא הוראת שעה.

<שלומית ארליך: זה הצו שמתחיל ב-1 באפריל 2016 ועושה את ההתאמות בשיעורים, באחוזים.

משה גפני: מי בעד אישור צו נכי רדיפות הנאצים (שינוי שיעור התגמולים), התשע"ו-2016 כפי שהוסבר?

משה גפני: מי נגד?

משה גפני: בעד – פה אחד

משה גפני: הצו אושר.

<שלומית ארליך: צו נכי המלחמה בנאצים (שינוי שיעור התגמולים) (הוראת שעה), התשע"ו-2016.

<שלומית ארליך: זה בעצם הצו שמתייחס לחוק השני, לנכי המלחמה בנאצים.

<שלומית ארליך: זאת הוראת השעה שהיא בעצם קובעת את השיעורים שיהיו בין ה-1 באוקטובר 2015 ל-31 במרץ 2016.

<שלומית ארליך: יש תיקון בסעיף 1(2) לסכום התגמול החודשי לנכה שדרגת נכותו אינה פחותה מעשרה אחוזים.

<שלומית ארליך: אפשר להצביע על זה.

משה גפני: מי בעד אישור צו נכי המלחמה בנאצים (שינוי שיעור התגמולים) (הוראת שעה), התשע"ו-2016?

משה גפני: מי נגד?

משה גפני: בעד – פה אחד

משה גפני: הצו התקבל.

<שלומית ארליך: צו נכי המלחמה בנאצים (שינוי שיעור התגמולים), הצו שהוא לא הוראת שעה, שתוקפו הוא מ-1 באפריל 2016 ואילך.

<שלומית ארליך: הוא מתקן את שיעור התגמולים.

משה גפני: מי בעד אישור צו נכי המלחמה בנאצים (שינוי שיעור התגמולים), התשע"ו-2016?

משה גפני: מי נגד?

משה גפני: בעד – פה אחד

משה גפני: הצו אושר.

<שלומית ארליך: תקנות נכי המלחמה בנאצים (טיפול רפואי) (הוראת שעה).

<שלומית ארליך: זה מתייחס לתקופה שבין 1 באוקטובר 2015 ל-31 במרץ 2016.

משה גפני: מי בעד אישור צו תקנות נכי המלחמה בנאצים (טיפול רפואי) (הוראת שעה), התשע"ו-2016?

משה גפני: מי נגד?

משה גפני: בעד – פה אחד

<גליה מאיר אריכא: למעשה זו קבוצה ריקה.

<גליה מאיר אריכא: מדובר במי שלא יכול היה להשתכר בשל מצבו הרפואי ויש לו בבית ילד שהוא מכלכל אותו.

<גליה מאיר אריכא: כרגע זו באמת קבוצה ריקה אבל למען הסדר הטוב, מאחר וועדת הכספים ביקשה מאתנו, והתקיים דיון בנושא, החלטנו לעדכן גם את התגמול הזה.

<גליה מאיר אריכא: לכן עדכנו גם אותו.

משה גפני: התקנות אושרו.

<שלומית ארליך: תקנות נכי המלחמה בנאצים (טיפול רפואי) (תיקון).

<שלומית ארליך: זה בעצם הסט המשלים שמתייחס לתקופה מ-1 באפריל 2016 ואילך.

משה גפני: זו אותה קבוצה זכאית.

משה גפני: מי בעד אישור תקנות נכי המלחמה בנאצים (טיפול רפואי) (תיקון), התשע"ו-2016?

משה גפני: מי נגד?

משה גפני: בעד – פה אחד

משה גפני: התקנות אושרו.

משה גפני: תודה רבה.

משה גפני: אני מודה לכם.

<תמי מרוז: משרד הרווחה.

<תמי מרוז: רציתי לשאול, מכיוון שהעדכון הוא שנה אחורה, מה עם אנשים שנפטרו במהלך השנה הזאת?

<תמי מרוז: אני מעריכה שמדובר בכ-10,000 אנשים.

<גליה מאיר אריכא: העדכון הוא שוטף.

משה גפני: את זה הבנו.

משה גפני: אנחנו כבר לא שם.

משה גפני: שואלת תמי מרוז ממשרד הרווחה מה קורה עם אלה שבמהלך התקופה נפטרו.

<גליה מאיר אריכא: כמו כל חקיקה, החקיקה חלה רק על מי שחי.

עודד פורר: יש להם שאירים.

מיקי רוזנטל: אדם נפטר לפני שישה חודשים ומגיע לו, כך שכאילו מגיע לו עבור שישה חודשים.

עודד פורר: המדינה חייבת לו כסף.

<גליה מאיר אריכא: לא.

<גליה מאיר אריכא: הזכות נוצרת מהרגע שמתקינים את הצו.

מיקי רוזנטל: אבל הצו הוא רטרואקטיבי.

<גליה מאיר אריכא: הצו מחשב את הזכאות רטרואקטיבית.

עודד פורר: הצו קובע שהזכאות היא מלפני שנה.

עודד פורר: הוא לא קובע שהזכאות היא מהיום ואילך.

<גליה מאיר אריכא: משרד הביטחון עושה אותו הדבר.

<גליה מאיר אריכא: זה המנגנון.

<גליה מאיר אריכא: הזכות מגיעה לעולם ברגע שמוכן הצו.

<גליה מאיר אריכא: הזכות קובעת שנשלם לך רטרואקטיבית אבל היא נולדה והגיעה לעולם רק בזמן שהכנסת אישרה את הצו.

<גליה מאיר אריכא: גם היועצת המשפטית של הוועדה תוכל להסביר את זה וגם משרד הביטחון עושה את זה.

<גליה מאיר אריכא: כך זה נעשה מזה שנים.

מיקי לוי: משפטית היא צודקת.

<גליה מאיר אריכא: המטרה היא לסייע לניצולי השואה עצמם ולהיטיב אתם.

<גליה מאיר אריכא: זו המטרה וכך זה נעשה.

משה גפני: לשאירים יש זכות בכסף הזה?

<גליה מאיר אריכא: רק אם הניצול היה חי בזמן שהצו אושר על ידי הכנסת.

משה גפני: אני שואל באופן כללי.

משה גפני: עכשיו, אחרי שהוא נפטר, לאישה, לבנים, יש זכות?

<גליה מאיר אריכא: השאלה באיזה מועד הוא נפטר.

משה גפני: הוא נפטר באמצע השנה של העדכון.

משה גפני: העדכון נעשה היום, ניצול השואה היה זכאי לזה לפני שנה והוא נפטר במחצית השנה.

משה גפני: הוא אמור לקבל כסף.

<גליה מאיר אריכא: ככל שמועד הפטירה חל לפני אישור העדכון בכנסת, לניצול עצמו עוד בחייו לא הייתה אז את הזכות לקבל את התגמול המוגדל.

משה גפני: לא זה אני שואל.

משה גפני: זאת השאלה שנשאלה כאן והתשובה שלך הייתה ברורה.

משה גפני: אני שואל האם לשאירים יש זכות בכסף הזה.

משה גפני: הוא כבר נפטר.

<גליה מאיר אריכא: כעיקרון הזכות לתגמולים לא עוברת בירושה לפי החוק.

<תמי מרוז: אלא אם כן נזקק נצרך שהשאיר אלמן או אלמנה.

<גליה מאיר אריכא: נכון.

<גליה מאיר אריכא: זה משהו אחר.

<גליה מאיר אריכא: זה תגמול רק לבני זוג לניצולים שנפטרו.

מיקי רוזנטל: לאלמן של ניצול שנפטר יש לו שלוש שנים או חמש שנים זכויות לקבל את הקצבה.

<גליה מאיר אריכא: בן זוג מקבל לכל החיים את הקצבה.

מיקי רוזנטל: אם כן, זה עובר לשאירים.

<גליה מאיר אריכא: נכון.

<גליה מאיר אריכא: יש זכות עצמאית בחוק לבני זוג של ניצולים שנפטרו והם מקבלים קצבה בפני עצמה.

<גליה מאיר אריכא: יש להם את הזכות שעומדת בפני עצמה לקבל קצבה.

משה גפני: אני מסכם את דבריך כדלקמן.

משה גפני: אם יש בחוק זכות לאלמן או לאלמנה או למישהו שהוא זכאי לקבל לאחר פטירתו של ניצול השואה או פטירתה של ניצולת השואה, אם הוא זכאי לקבל, אנחנו מחילים עכשיו את העדכון רטרואקטיבי.

משה גפני: זה שזכאי לקבל, יקבל את העדכון.

<גליה מאיר אריכא: כן.

משה גפני: כאשר מדובר בניצולי שואה ששאיריהם אינם זכאים, ברגע שהניצול או הניצולה נפטרו, הם לא זכאים לכלום, הרטרואקטיביות לא תופסת כאן לגביהם.

משה גפני: עמדתך היא שזה לא חל רטרואקטיבית.

משה גפני: זאת אומרת, הוא היה זכאי לקבל בינואר, נניח שזאת הייתה תחילת השנה, את העדכון לאחר שעדכנו אותו כעבור שנה, אלא הוא זכאי ברגע שמעדכנים ואז אפשר לעדכן את זה גם רטרואקטיבית.

משה גפני: זאת עמדתך?

<גליה מאיר אריכא: נכון.

משה גפני: ואת מסתמכת על משרד הביטחון.

<גליה מאיר אריכא: כן.

משה גפני: משרד הרווחה, היות ואת העלית את השאלה הזאת, אני מציע שתהיי אתה בקשר ותבדקי כי אנחנו רוצים לסייע.

משה גפני: אם המצב החוקי הוא בכל המשרדים כמו שהיא טוענת לגבי משרד הביטחון, אז אין מה לעשות וזה נכון רק לגבי שאירים, אם הם זכאים.

<תמי מרוז: אולי זה נכון להחריג ניצולי שואה בעניין הזה.

משה גפני: בסדר.

משה גפני: תבדקי את זה.

משה גפני: אנחנו לא ניכנס עכשיו לעניין הזה.

משה גפני: אני מודה לכם על הצווים הללו שהם חשובים.

משה גפני: אנחנו צריכים לעשות כל מאמץ לסייע ואנחנו רואים לצערנו הרב שנה של עדכון ופחות 10,000 ניצולים.

משה גפני: אמרת 10,000, נכון?

<תמי מרוז: הערכה גסה.

משה גפני: הערכה.

משה גפני: תודה רבה לכם.